钦定古今图书集成/方舆汇编/职方典/第1509卷 > 永昌府星野考 府志
## 钦定古今图书集成/方舆汇编/职方典/第1509卷 > 永昌府星野考 府志

府总

《汉书》：“蜀分井、鬼、柳。” 《云南通志》云：“天文，井鬼分野，天市垣属西垣第四星，三台司中上星，王梁紫微垣属玉衡第二星。” 今按：永昌在益州西境，入参八度、觜一度。尝考分野星书，永昌、腾越、永平在井之二十七度。又按《玉历通政》，觜在燕，参在晋，云南在井之二十九度，永昌在井之三十三度，兼柳之一度。则参、觜于滇，固邈不相及也，况永昌去滇千馀里，而可以为觜、参分野哉？往者辛酉之岁，白气贯于井、柳之间，占者谓永昌当有兵至，已而我师恢复全滇，驻兵永昌者二月有馀，此其已然之验。再合二书观之，所云“二十七度” 与三十三度亦不甚远，其为在井可知。虽天道杳茫，未易窥测，而以人事证之，往事相符，则断断非参觜矣。